钦定古今图书集成/明伦汇编/闺媛典/第013卷 > 《无题四首》张逊
## 钦定古今图书集成/明伦汇编/闺媛典/第013卷 > 《无题四首》张逊

银屏曲曲掩秋尘，何处车声五色麟。飞燕曾为掌上
舞，《崔徽》不及卷中真。蕙花清露纫成佩，菱带文波绣
作茵。独倚疏桐无限思，尽凭鸡卜问江神。

一夜冷风入翠幢，梦魂长是绕湘江。香螺脱厣烟生
幄，豆蔻含胎蝶满窗。碧岫台空云雨断，绛河星动女
牛双。牵愁得似秦城远，几日重围未肯降。

罘罳凉月午阴移，漠漠重帘怨阿螭。竹泫啼红犹染
泪，藕分纤碧尚牵丝。题封欲寄金条脱，收子休弹玉
局碁。惆怅章台南畔柳，何人折尽最高枝。

新水流云满绿皋，画桥微步听黄袍。空传解佩酬交
甫，只惜能诗似倩桃。柳色障尘侵小扇，荷筒含雨泻
金醪。蛾眉老去多陈迹，怀古怀春谩自劳。